එදා පටන්ම හදවත සනසවන ඇගේ ප්‍රියතම ගායකයාගේ ඈ වඩාත්ම ප්‍රිය කරන ගීතය, ඔහු ගයමින් සිටින්නට විය.ඇගේ දෑස් ඉදිරියේම සුපුරුදු සංයමයෙන් ඔහු රසික හදවත් නැළවීය.ඒ වන විටත් ඒ අපූරූ අද්වීතීය ගායකයාගේ ස්වරයෙන් ඇගේ හිත මත් වී අවසන්ය.මුරණ්ඩු හිත අතීතය සොයා ඉගිල්ලෙන්න දරන වෑයම ඇය මහත් ආයාසයෙන් වළකන්නට උත්සාහ දැරුවද ඒ වෑයමද පුස්සක් විය."මගේ හිත කවද්ද මට ඕනෑ දෙයක් කළේ."අවසානයේ ඇය ඇගේ හිතුවක්කාර හිතට පැරදුණි.හරියටම මීට අවුරුදු 2කට පෙරත්, ප්‍රියතම ගායකයාගෙ ගීත ප්‍රසංගයක් නැරඹීමට මේ ශාලාවටම ඇය ආදරේ කළ "ඔහුත්" සමඟ ආ හැටි ඇයට සිහි විය.දෙදෙනා එක්ව ගෙවූ අතීත මතකයන් ඇගේ මනසේ මැවෙන්නට විය.ඇගේ නිබන්ධන පිටු අතර ඔහු හොරෙන්ම කවි ලියා තබපු යුගයක් තිබිණි.ඇගේ ප්‍රියතම ගායකයාගෙ ගීත ඔහු මුමුණපු යුගයක් තිබිණ.මෙලෙසින් ඇගේ පළමු පෙම්වතා ඇගේ සිත අතීත සාගරයෙහි තව තවත් ගිල්වන්නටම විය.තදින් ප්‍රේමයේ වෙලී හිඳ වෙන්වූ අයෙකුට පොදු ධර්මතාවයක් නම්, විරහ ගීතයක්.., හදවතට දැනෙන ගීතයක් රසවිඳින විට සියළු අතීත සිහිවටන මතකයට නැඟීමය.සවිත්මාටත් එය එලෙසම වන්නට විය.ප්‍රේමය මෙසේ විටෙක මතක් කර කර විඳින්නට හැකි රසවිතකි, එහෙව් ප්‍රේමයම විටෙක මතකයට නැගෙන වාරයක් පාසා වේදනා දෙන මනෝමය තුවාලයකි.සමහරවිට කිසිදා සුවපත් නොවෙන,සිහින් සුළං රැල්ලකටද පුපුරුගහන කරුමක්කාර තුවාලයකි.ගීතයේ මියුරු පද ස්වර සංකල්පනා අතර ඇය අතීතයේ සැරිසැරීය.ගීතයේ දුක්බර ස්වරය ඇගේ නිදන්ගත වියෝදුක අවදි කරවීය.♫♪ලොවට හොරා විළි ලා බිහි කරගත් වසන්තයේ සද මියැදුන දවසකබෙදා හදා ගත් දුක වත් අද නැතඒ දුක කොතරම් මිහිරි ද සොදුරිය...♫♪දෛවය සිතූ පරිදි ඔවුන් එක් කලේ නැත.ප්‍රේමයේ මිහිරි දුක දෛවයේ උරුමයෙන් ඇයට හිමිවිය.දෛවයට දොස් පවරා වැඩක් නැත.